Hui, Dui kaj Lui

Hui, Dui kaj Lui Anaso, , alilingve vidu sube, estas fikcia triopo da antaŭpuberaj knabaj anasidoj, kiuj havas homajn ecojn kaj aperas en multaj komiksoj kaj animaciaj filmoj de la kompanio Walt Disney Company. Ili estas identaj trinaskitaj fratoj kaj nevoj de Donaldo Anaso (angle Donald Duck). Laŭ pasporto iliaj plenaj nomoj cetere estus "Hubert, Deuteronomy and Louis Duck", sed tiel neniu nomas ilin - en tute klasika Esperanto oni teorie alternative ankaŭ povus nomi ilin Huĉjo, Duĉjo kaj Luĉjo -. La tri anasidoj estis inventitaj kaj unuafoje desegnitaj fare de Ted Osborne kaj Al Taliaferro, kaj unuafoje aperis en gazeta komikso la 17-an de oktobro 1937. En animacia filmo ili unua foje aperis la 15-an de aprilo 1938.

Hui, Dui kaj Lui estas la filoj de Della, la fratino de Donaldo. En la unuaj animaciaj filmoj, ili estis senditaj al sia onklo Donaldo nur por unu tago, laŭ la unuaj komiksoj, por pli longa tempo, ĝis ilia patro revenu el hospitalo - la tri knaboj kaŭzis lian enhospitaliĝon, fajrigante piroteĥnikaĵon sub lia seĝo. Kaj en la animaciaj filmoj kaj en la komiksoj, la knaboj neniam plu aŭdas pri siaj gepatroj, kaj restas ĉe la onklo, en dometo posedata de la onklo de Donaldo, Skruĝo MekAnaso (angle Scrooge McDuck), en la fikcia komunumo Anasurbo (angle Duckburg) de la same fikcia usona ŝtato Kalisoto (angle Calisota - klarigo pri ties nomo troveblas en la artikolo pri Anasurbo).

La knaboj aspektas same kaj vestiĝas preskaŭ idente, nur ke la ĉapo de unu anasido estas nigra-ruĝa (Hui, ), de la dua nigra-blua (Dui) kaj de la tria nigra-verda (Lui). Ankaŭ la agoj estas tre similaj, la fratoj ofte interkonsentas kaj multfoje iu el ili komencas frazon, la dua diras la mezan parton kaj la tria finas ĝin, por demonstri ke la tri fratoj pensas la samon kaj scias, kion la aliaj du knaboj volas diri. En la fruaj animaciaj filmoj, la tri ofte malbonkondutas kaj venĝas sin ĉe Donaldo kompense al iu malbona ŝerco, kiun la onklo celis al ili. En la fruaj komiksoj tamen, desegnitaj de Al Taliaferro kaj Carl Barks, la knaboj agas pli bonkondute, ofte helpante sian onklon Donaldo kaj la pra-onklon Skruĝo, kaj brilante pro enciklopediaj scioj, kiun ili ĉerpas el gvidlibro de sia skolta organizo. Komence ankoraŭ iom sovaĝetaj kaj spitemaj, la konduto de la knaboj daŭre pliboniĝas pro la bona efiko same de la skoltado kaj de la praavino Elvira Coot, kiun ĉiu karesnome vokas "Avino Anaso" ().

200px|eta|maldekstra|

 En la komiksoj 
Ene de la komiksoj pri Anasurbo, Hui, Dui kaj Lui kutime havas ŝosilan rolon en la historioj de sia onklo Donaldo aŭ la pra-onklo Skruĝo. Laŭ indikoj de la desegnisto Don Rosa, la tri naskiĝis ĉirkaŭ la jaro 1940 en Anasurbo.

En la komikso Some heir over the rainbow ("Heredanto trans la ĉielarko"), Hui, Dui kaj Lui, kune kun la onklo Donaldo kaj ties kuzo Feliĉulo Ansero (angle Gladstone Gander), estas testataj fare de Skruĝo, kiu volas trovi heredanto(j)n por sia ekonomia imperio. Rakontante la legendon pri oro ĉe la fino de ĉielarko, la riĉulo sekrete disdonas 3000 dolarojn - 1000 al la tri knaboj, 1000 al Feliĉulo kaj 1000 al Donaldo. Donaldo per la mono pagas parton de la prezo de aŭto, kaj restas ŝuldanto de la resta prezo; Feliĉulo - konsiderante sin tro feliĉa por ke li bezonus iun monon - kaŝas la monon por pli posta tempo, kaj Skruĝo jam pensas nomumi ilin heredanto pro la zorga mon-depono. La tri knaboj tamen donas sian monon al nekonata viro, kiu bezonas ĝin por ekipi sin cele al serĉado de trezoro. Unue, Skruĝo estas ŝokita pro tiu senrespondeca fordonacemo, sed tiam la viro vere trovas la trezoron kaj pli ol repagas sian ŝuldon al la tri anasidoj. Tial do Hui, Dui kaj Lui iĝas la heredantoj de la riĉega pra-onklo.

 Nomoj de la triopo en diversaj naciaj lingvoj 
200px|eta|
 Angle : Huey, Dewey and Louie
 Arabe : سوسو, لولو, توتو (Swsw, Lwlw, Twtw)
 Ĉeĥe : Kulík, Bubík a Dulík
 Dane : Rip, Rap og Rup
 Estone : Hups, Tups ja Lups
 Finne : Hupu, Tupu ja Lupu
 France : Riri, Fifi et Loulou (en la franca lingvo, vortoj de infaneta lingvaĵo aparte sisteme formiĝas per identa duobligo de la unua silabo)
 Germane : Tick, Trick und Track
 Greke : Χιούι, Ντιούι και Λιούι (Ĥjui, Djui ke Ljui)
 Hispane : Hugo, Paco y Luis
 Hungare : Tiki, Niki és Viki
 Islande : Ripp, Rapp og Rupp
 Indonezie : Kwak, Kwik dan Kwek
 Itale : Qui, Quo e Qua
 Japane : ヒューイ・デューイ・ルーイ (Hjūi・Djūi・Rūi)
 Litove : Bilis, Vilis ir Dilis
 Nederlande : Kwik, Kwek en Kwak
 Norvege : Ole, Dole og Doffen
 Pole : Hyzio, Dyzio i Zyzio
 Portugale : Huguinho, Zezinho e Luizinho
 Serba : Raja, Gaja i Vlaja
 Svede : Knatte, Fnatte och Tjatte
 Ruse : Билли, Вилли и Дилли (Billi, Villi i Dilli)

(Noto: Ekzistas diversaj nomoj en la hispana lingvo pro tio ke la komiksoj sendepende tradukiĝas, helpe de malsamaj gvidlinioj, en Hispanio, Meksiko, Kolombio kaj Ĉilio.)

Kategorio:Fikciaj anasoj
Kategorio:Fikciaj ĝemeloj
Kategorio:Fikciaj familioj
Kategorio:Triopoj
Kategorio:Disney-figuroj

de:Liste der Bewohner Entenhausens#Tick, Trick und Track